FI Euroopan unionin virallinen lehti C 80/13

Kanne 31.1.2012 — Euroopan komissio v. Puolan tasavalta

(Asia C-48/12)

2012/C 80/19

Oikeudenkäyntikieli: puola

Asianosaiset

Kantaja: Euroopan komissio (asiamiehet: P. Hetsch, S. Petrova ja K. Herrmann)

Vastaaja: Puolan tasavalta

Vaatimukset

— on todettava, että Puolan tasavalta ei ole noudattanut ilmanlaadusta ja sen parantamisesta 21.5.2008 annetun Euroopan parlamentin ja neuvoston direktiivin 2008/50/EY 33 artiklan 1 kohdan mukaisia velvoitteitaan, koska se ei ole antanut kaikkia kyseisen direktiivin noudattamisen edellyttämiä lakeja, asetuksia ja hallinnollisia määräyksiä, ja joka tapauksessa koska se ei ole ilmoittanut näistä toimenpiteistä komissiolle

— Puolan tasavalta on velvoitettava SEUT 260 artiklan 3 kohdan nojalla maksamaan uhkasakko, jonka suuruus on 71 521,38 euroa päivässä esillä olevassa asiassa annettavan tuomion julistamispäivästä lukien, koska se ei ole noudattanut velvoitettaan ilmoittaa direktiivin 2008/50/EY täytäntöönpanotoimista

— Puolan tasavalta on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Komissio katsoo, että Puolan tasavalta on jättänyt noudattamatta direktiivin 2008/50/EY 33 artiklan 1 kohdan mukaisia velvoitteitaan.

Direktiivi 2008/50/EY on ilman saastumisen osalta Euroopan unionin tasolla pääasiallinen oikeudellinen keino, ja sen tavoitteena on ympäristön ja ihmisten terveyden suojeleminen. Siinä säädetään muun muassa ihmisten terveydelle kaikkein haitallisimpien ilman hiukkaspitoisuuksien arviointia ja mittaamista koskevista säännöistä sekä vähentämistavoitteista. Siinä velvoitetaan jäsenvaltiot rajoittamaan PM2,5-hiukkasille altistuminen 20 mikrogrammaan/m3 vuonna 2015. Lisäksi siinä vahvistetaan PM2,5-hiukkasille tavoitearvoksi 25 mikrogrammaa/m3 1.1.2010 mennessä. Siinä säädetään myös, että jäsenvaltioiden on saavutettava PM2,5-hiukkasten osalta raja-arvosta, joka on 25 mikrogrammaa/m3 vuonna 2015 (1. vaihe) ja 20 mikrogrammaa/m3 toisen vaiheen kuluessa (vuoteen 2020 mennessä). Lisäksi direktiivissä 2008/50/EY velvoitetaan jäsenvaltiot mahdollistamaan ilmanlaatua ja kyseisen direktiivin nojalla toteutettuja toimenpiteitä koskevien tietojen saatavuus yleisölle (26 artikla ja sitä seuraavat artiklat).

Direktiivin 2008/50/EY 33 artiklan 1 kohdan mukaan Puolan tasavallan oli annettava tämän direktiivin noudattamisen edellyttämä kansallinen lainsäädäntö ja pantava se täytäntöön viimeistään 11.6.2010.

Puolan tasavalta ei ole saattanut direktiiviä osaksi Puolan oikeusjärjestystä eikä ole toteuttanut kaikkia tarvittavia toimenpiteitä. Ympäristönsuojelulain muuttamista koskevan hallituksen esityksen laatiminen sekä tietyt muut ympäristöministeriön antamat lait eivät riitä täyttämään direktiivin 2008/50/EY 33 artiklan 1 kohdassa säädettyä velvoitetta.

Puolan viranomaiset ovat ilmoittaneet komissiolle vain direktiivin 2008/50/EY 6 artiklan 1 kohdan ja 23 artiklan osittaisesta täytäntöönpanosta, siten, että ne ovat antaneet kasvihuonekaasuja ja muita aineita koskevien päästöjen hallintajärjestelmästä 17.7.2009 annetun lain 13 ja 15 §:n, joissa säädetään rikkidioksidi- (SO2) ja typpioksidi- (NO) päästöjen hallintajärjestelmästä sekä velvollisuudesta laatia kansallinen päästöjen vähentämissuunnitelma.